《题义门胡氏华林书院》
宋代·吕文仲

世世趋庭列雁行，烟萝泉石绕书堂。
分题月下联书版，聚宴花前献寿觞。
旌表异恩逢圣代，隐居佳致接仙乡。
因知孝治垂风化，青史留名道允光。

作者简介：（?—1007）歙州歙县人，字子臧。五代南唐进士。入宋，为少府监丞，预修《太平御览》、《太平广记》、《文苑英华》，改著作佐郎。副王佐使高丽，以善于应对称。真宗咸平中累迁知审刑院，授御史中丞。官至刑部侍郎、集贤院学士。有集。